HAGIODULIJA U PRIVATNOM I U JAVNOM ŽIVOTU 


Dr Jordan KVNICIČ 

Radi se o štovanju svetaca. Pita se; Da li to štovanje svetaca igra 
svoju ulogu u povijesti spasenja kako se ona danas odvija?! Posjeduju 
li ikakvu vrijednost riječi Koncila, prema kojima sveci učvršćuju cijelu 
Crkvu u svetosti? Da li danas to štovanje podiže vrijednost štovanja 
Boga ili teudulijc, odnosno latrije? Osjeća li se da danas to štovanje 
pridonosi izgradnji Crkve? Osim naglašene uloge svetaca u posredo¬ 
vanju za smrtnike, služe li oni doista vjernicima kao uzori življenja? 
(LG br. 50—.“jl) 

činjenično stanje: Dominantna nota štovanja svetaca odvija se ve¬ 
ćim dijelom između ovih neispravnih tendencija: svesti svece na sta¬ 
tiste oko prijestolja Svevišnjega; njihovo štovanje merkantilizirati, kao 
da se radi o bilateralnom ugovoru: Stovat ću te uz uvjet da za mene 
zagovaraš; u pravcu demitologizacije umrtviti to štovanje s vjerojatnim 
rezultatom: izbaciti sve slike i kipove svetaca iz crkve i dokinuti po- 
božnosti u njihovu čast. 

Pokušati preorijentaciju? Unatrag dvije godine održao sam ovdje 
predavanje o EGZISTENCIJALIZACIJI MARIJINA ŠTOVANJA (vidi 
BS/I972, str. 202—211). U ovim refleksijama želim to isto učiniti sa 
štovanjem svetaca. Potražili egzistencijalni oblik štovanja svetaca, tj. 
promišljati na način kako utkati to Štovanje u život, osobni i skupni, 
privatni i javni. Pri tome, dakako, ostati vjeran nadnaravnim momen¬ 
tima toga pitanja; ne pretvoriti svece u vrhovnu instancu za rješavanje 
materijalnih ovozemnih problema, ali pokazati kako i to štovanje sve¬ 
taca MOŽE i MORA postati faktorom humanizacije i kristijanizacije 
današnjice. To, mislim, najprikladnije može biti ako se naročito naglasi 
egzemplaritet ili poziv svim vjernicima da svoje življenje oblikuju 
prema življenju svetaca. 


/. Gdje izviru poteškoće proti štovanja svetaca? 

Ne govorim o subjektivnim »razlozima«. Njih je bezbroj. To su 
mnogostruke »lične mistifikacije«, npr. kada se proti toga štovanja 
iznosi štošta, a po srijedi je jednostavno subjektivni zazor od kultu- 
alne čovječje dimenzije. Govorim o jasnim pojavama na koje se po- 

živa: npr. da se događa te se štovanjem svetaca nekako trči za čude¬ 
sima kao u sjeni starih mitologija; da se postupa tu i tamo prema 
svecima kao prema idolima; da se njihovo štovanje apsolutizira, izolira 
od štovanja Boga i Krista; da se fizionomija svih svetaca, dakle svetost 
kao takva, zatvara u jednu suhu, stereotipnu formulu, pa pojedinci ne 
vide mogućnosti da po svom afinitetu nađu u štovanju svetaca ono što 
fali njihovom JA. Može se reći da je glavni izvor poteškoća ili kontesta- 
cija pioti štovanja svetaca (onih donekle objektivne naravi) u tome što 
se tom štovanju u životu vjernika pristupa ili ga se promiče jedno¬ 
strano: izolira se u svecima ljudsko od božanskog ili božansko od ljud¬ 
skog; izoliraju se sveci od zajednice vjernika u Mističnom tijelu Kri¬ 
stovu; izoliraju sc od Crkve bez koje ne bi ni oni bili ono što su. A 
najglavnije; ne vidi se kakvu korist crpi ili može crpsti svakidašnji 
život vjernika od štovanja svetaca. Ne uočuje se egzistencijalni vid toga 
štovanja. 


2. štovanje svetaca u oblikovanju iivola vjernika 

Predočimo si veliku Božju obitelj. U njoj su zemaljski smrtnici, 
duše što se spremaju za ulaz u nebo, i duše što sc blaže u suživotu 
s Bogom. Već sama ta misao proširuje duše vjernika. Postaju svjesni 
međuovisnosti i lueđuuzročnosti u toj Božjoj obitelji, što podiže nadu. 
jača vjeru, rasplamćuje svetu ljubav, potiče na preobrazbo života (LG 
br. 49). Ova ideja je sposobna da pomogne, da se lako izrazim, zdravlju 
»vjerničke dijafragme«, da se pravilno diže i spušta u promjenljivosti 
i tegobi svakidašnjeg života. Nismo sami, mi zemaljski smrtnici! Niti 
smo bačeni na ovaj zemaljski otok kao odagnanici iz raja! 

a) U prvom redu svaki vjernik mora znati i osjećati da nema inte¬ 
gralne religioznosti bez kultualnosti, a u ovu spada i štovanje svetaca. 
Ako je religioznost kao krik čovječje duše lansiran u beskrajne pro¬ 
store prema Vrhovnom biću, kultualni je vid te religioznosti od nje 
nerazdruživ. Jer kultualnost je specifična filozofija i teologija, osnovna 
misija, osobna i kolektivna potreba Božjega naroda, kako reče jednom 
prigodom Pavao VI (vidi L'OSSERVATORE ROMANO od 4. KlI 1971). 
Pripadnost jednoj milosnoj zajednici, baptizmalni savez s Ocem nebe¬ 
skim, bratstvo u Kristu, recimo kratko: novozavjetni moral kao »gratia 
Spiritus Saneti per dilectionem operans« (sv. Toma I—II 108, 1), ili 
»fides per dilectionem operans« (vidi i 108, 1), ne može se odreći kul- 
tualnog poziva, time ni štovanja svetaca. Kult je prirođeni poriv, duž¬ 
nost ljubavi svakog vjernika. 

Sveci su u popisu faktora spasenja. A nijedan se faktor spasenja 
ne smije mimoići. U svecima sjaji Božja svetost. Ona je Božji dar. Pa 
kako nam svi darovi dolaze od Oca nebeskog preko Krista, i svetost 
svetaca, i njeno priznanje u štovanju istih svetaca, teži i završava u 
Bogu, izvoru svake svetosti i kruni svih svetaca (LG br. 50). Centriraj¬ 
mo, dakle, štovanje svetaca kako treba. »In ministris Dei Deum vene- 
ramur« (sv. Toma II—II 82, 2 ad 3). Faktori spasenja su od Boga, 
svetost svetaca je od Boga. 

Ova nam ideja sugerira i pastoralnu direktivu: Nikada, ni riječima 
ni postupcima ne nastupati tako da vjernici stanu u štovanju sve¬ 
taca na istim svecima, nego preko svetaca na Mariju, apostole, nadasve 
i prije svega na Krista, da čitav pokret završi u Bogu! Na taj način 
sveci se neće idoliziraii, a štovanje svetaca biti će doista samo kao 
jedan \id štovanja Boga u najvišem obliku: u latriji, poklonstvenom 
štovanju. Panegirične pretjeranosti morale bi nestati iz naše pastoralne 
preokupacije! Isto tako i ono apsolutiziranje moći interventa nekih 
svetaca kao i univerzaliziranja njihove misije. 

b) Kristov je moral uistinu moral nasljedovanja, uzorovanja, kopi¬ 
ranja, rcproduciranja, preobrazavanja života po višem uzoru. Ovaj eg- 
zcmplariiet predstavlja jednu od omiljenih tema biblijske moralke. 
Biti savršen kao Otac nebeski (Mt 5, 48), slijediti Krista (Mt 16, 24) u 
strogom smislu riječi, i učiti se od njega (Mt 11, 29), oponašati i repro¬ 
ducirati njegovo postupanje (Iv 13, 15) itd. štovanje svetaca se nado- 
vezuje na biblijski egzemplaritet. 

Ovu novozavjetnu biblijsku »mimesis« moramo shvatiti osobito u 
svjetlu ovih naglasaka: prvo, ona nije prvotno naredba, nego proizlazi 
iz unutarnjeg poticaja Duha, iz predane ljubavi; drugo, nije pasivna 
prijemljivost, ona je ustrajna, dinamična, naporna briga svakog sina da 
naliči ili oponaša svoga oca; treće, i Petar, i Pavao, i Ivan izradili su 
svoju nauku o egzemplaritetu po nauci i primjeru Kristovu lako da u 
evanđeoskoj i u apostolskoj pedagogiji uzori igraju ulogu kao i zapo¬ 
vijedi; četvrto, oitodoksnust ili autentičnost u naučavanju vuče .sa so¬ 
bom neumoljivom logikom potrebu ortopraksc ili uzornog života; po¬ 
našanje postaje svjetlo kao i propovjedanje, a jedno i drugo je ostva¬ 
renje Uzora u životu svakog vjernika. 

Ne obuzima li vjernika strah pred gigantima duha? Pred herojima 
vjere? Jesu li uopće ti velikani npr. Abram u vjeri slabu čovjeku do¬ 
stupni? Odgovaraju duhovni ljudi da sinovi N. Zavjeta imaju više sred¬ 
stava da se preobraze nego su imali sinovi Starog Zavjeta. Osim toga, 
nije li istina da se i najglomazniji kip može gravirati u malu racdaljicu? 
Konačno, u galeriji velikana bilo ih je upravo takvih da ih možemo 
pratiti u stadiju slabosti, grešnosti, a kasnije na zenitu svetosti (vidi 
G. Spicq LA TUEOLOGIE MORALE DU N. T. II, str. 730), a to je put 
slabili, običnih smrtnika. 

Ne postaje li vjernik anahronističkim tipom kada se udaljuje od 
usvojene tipologije ambijenta? Recimo konkretnije: Može li danas je¬ 
dan vjernik nastupati kao takav u skroz naskroz protivnom ambijentu? 
Živjeti na specilićno kršćanski način u jednom »ghettu«? Ne spada li 
kategorija svetosti u pasivne, mrtve kategorije? 

Vrlo živo pitanje. Razboritost ili životna mudrost će valorizirati si¬ 
tuaciju, diktirati i suditi u svakom i pojedinom slučaju, ali govoreći 
principijelno; Upravo u nepovoljnim prilikama sveci čuvaju svoj iden¬ 
titet sveca, kao što je Krist sačuvao svoj identitet u skroz naskroz 
oprečnom ambijentu i neispravnim socio-političkim prilikama. Tu vri¬ 
jedi onaj poticaj sv. Pavla upućen Filipljanima da budu besprijekorni 
i čisti »ntporočna djeca Božja, usred nastranog i pokvarenog naraštaja 
u kome svijetlite kao zvijezde u svemiru« (Fil 2, 15). Apostoli su po¬ 
slani kao ovce među vukove (Lk 10, 3), i biti će, kao i Krist, znak komu 

će se protiviti (Lk 2, 34). Pivi kršćani su kao zeleni otoci u Sahari života 
čuvali svoj identitet. Tako je bilo kroz svu povijest. Sjetimo se XIX 
stoljeća. Don Bosco, mala Terezija, Bernardette, ili župnik Arški (koji 
doživljuje tri revolucije), ali nijedan se od njih ne klanja kumiru koji 
izjeda mnoge žrtve a naziva se DANAS, jer mjesto da se taj DANAS 
liječi u mnogočemu kao pacijent, njemu se u mnogočemu mnogi kla¬ 
njaju, kopiraju taj DANAS i u njegovim negativnostima. Netko je opa¬ 
zio da je povijest svakog decenija kao most preko kojega prolaze gi- 
Ijotinci, prostitutkinje, kapitalisti, revolucionarci, ali i sveci, a njima je 
uvijek i svuda prvi i najviši ideal revolucije: primjer Kristov. 

Psiholozi se slažu u tome da formiranje po nekom modelu unosi 
u dušu red, mir, sigurnost, snagu, odnosno da preko modela čovjek 
nađe samoga sebe. Dok druge etike govore u tom pitanju dosta neodre¬ 
đeno, jer naglasuju potrebu nasljedovanja, ali ne pružaju idealne ti¬ 
pove, kršćanska etika ima Krista, ima. ljudski govoreći, još bliže mo¬ 
dele: svece. I neprijatelj kršćanstva, Nietzchc, priznao je tu prednost 
kršćanstvu, makar u tonu osporavanja. »Asketski je ideal — piše on — 
do sada bio jedini ideal na snazi... On je predstavljao smisao života, 
i, u nekom smislu treba reći: neka ga bude, jer bolje je imati makar i 
jedan ideal, nego ne imati ni jedan, čovjek treba neki cilj, radi kojega 
voli NIŠTA, ali i to je bolje nego uopće ništa ne voljeti« (S ONU STRA¬ 
NU DOBRA I ZLA, 3,1 i 28). Život se svih ljudi, naroda i generacija, 
određuju prema modelima, idealima, antimodciima i anliidealima. Ne- 
pojmiv je moralni odgoj bez nekog ideala, jer ideal je u isto vrijeme i 
simbol čitavog mentaliteta ili koncepcije života (isti u NADČOVJEK). 
Štovanje svetaca ispunja i tu psihološku-pedagošku prazninu. 

c) U uzoru ili modelu nalazi se i NORMA, tj. egzemplarilcl je za 
kršćanina normativne naravi, kao i vrednota svetosti. Religiozne peda¬ 
gogije tu normativnost priznavaju. U konfucionizmu sveci su oni koji 
su stvorili životne norme, jer su dešifrirali volju neba i zgodno je izra¬ 
zili riječima i djelima. To je nebeska norma (TOMISTICA MORUM 
PRINCIPIA, Rim 1960, str. 121; 123). 

U metodi nasljedovanja krije se snaga uvjeravanja, jer djela više 
uvjeravaju nego riječi. U njoj je i snaga poticanja, to je slimulantno 
sredstvo, a kada ti pokretači stupe na snagu oživi se i metoda natje¬ 
canja, konačno se stvara navika, druga narav, Mora se, dakle, reći da 
je štovanje svetaca blagodano sredstvo Božje pedagogije, moćno sred¬ 
stvo spasenja. I, to dobro naglasimo, svaki pojedinac kao pojedinac je 
pozvan da usvoji taj put spasenja, jer ljudi nisu lančano fabricirani 
artikli. Ljudi su originalna djela stvaralačke ljubavi Božje i svojih ro¬ 
ditelja. Svi su pozvani da samuodgojem dogotovljuju idealnu sliku Bo¬ 
žju u sebi, povodeći se za bližim modelima, dostupnijim uzorima. 1 to 
je zapovijed ljubavi, spontanosti, sinovske odanosti prema ocu, za kršća¬ 
nina prema Nebeskom ocu i bratu Kristu (u ljudskoj naravi). Trening 
je bezuvjetno potreban. 

d) Ono što je u didaktici metoda uzoraka to je u pedagogiji me¬ 
toda uzora, u našem slučaju metoda svetaca. Ali, ovdje se ne radi o 
nekom mrtvom uzorku, radi se o živom uzoru. Svaki je svetac različit 

od drugoga, i živi u različitim okolnostima vremena i prostora. Sveci 
su različitih tendencija, temperamenata. 

To se mora iskoristiti. Vjerojatno prema ovom ili onom svecu osje¬ 
ćaš veći afinitet ili srodnost. Konstante će svetosti biti iste, primjena 
pojedinih njenih faktora biti će različita. Duh siromaštva se može i 
mora pokazati i u ovo naše doba, doba aviona, helikoptera i drugih sred¬ 
stava udobnosti tehničke civilizacije. Crkva nikada neće govoriti o dje- 
vičanstvu, duhu krotkosti, poslušnosti milosti, mrtvljenju itd. oprečno 
onome što je govorila kroz vjekove, iako će primjena tih vrlina biti 
različita. 


3. Srovati/e si'eiaca u zajednici vjernika 

štovanje svetaca je prije svega zahtjev sinovske odanosti, ljubavi 
djeteta prema svome nebeskom Ocu. Može li se zamisliti vjernik koji 
bi u načelu odbio štovanje svetaca? Zanijekao opravdanost toga što¬ 
vanja? N'e bi im se htio moliti, niti uzimati za životni uzor? Postupak 
bi takvog »vjernika« bio više nego dogmatski sumnjiv, s moralne strane 
riskantan, prudcncijalno posve neispravan, možda i javno sablažnjiv. 
Jednostavno rečeno: jer su .sveci od Boga određeno sredstvo ili faktor 
preko kojega se odvija otajstvo spasenja. 

Bio čovjek sam ili u društvu, vezan je tolalileino, cjelinom svoga 
JA uz Boga. Uz tu ontološku povezanost nalazi se i korelatna dužnost 
štovanja Boga pa i u njegovim svecima. I doista u životu vjernika se 
nalaze mnoge pobožnosti prema svecima. Te pobožnosti mogu podrža¬ 
vati kullualni odnos prema Bogu. U njima se može osjetiti blizina Duha. 
Te pobožnosti u Božjem narodu spajaju vremena. Predavaju se iz gene¬ 
racije u generaciju. Očituju najdublje osjećaje srca. Projiciraju se u 
budućnost spasenja. U njima počesto govori jedna duša i jedno srce 
vjernika. Koncil nije mogao drugo nego preporučiti pobožne prakse 
vjernika, razumije se, koliko nisu u suprotnosti s autentičnim kultom, 
s liturgijskim propisima (SC br. 13). 

Nema sumnje da se ponekad može iskusiti, osjetiti, kako javno i 
svečano štovanje svetaca djeluje na psihu vjernika. Tu se osjeti neko 
jedinstvo, puls zajedničkih osjećaja, potreba i želja. Te svečanosti zbli- 
žiiju narod, obitelji, One pružaju neko vjersko svjetlo, utjehu, snagu. 
Tu se s nekog gledišta prenosi povijest jednog naroda. Doživljaj tih 
svečanosti lako se ne zaboravlja. Sjetimo se npr. raznih hodočašća. 

Taj psihoioško-komunitarni moment dolazi više do izražaja ako se 
štovanje iskazuje svecima cijele Crkve, koji imaju »momentum univer- 
sale« (SC br. 111). Tu se u prvom redu nalaze Kristovi suradnici: Ivan 
Krstitelj, čiji se spomen 24. VI nazivao ljetni Božić, njegova muka 29. 
Vili. Također u te spadaju ona Tri Kralja. Marija iz Magdale, sv. Josip, 
pastiri, starac Simun. Tim štoranjem kao da nastavljamo komunicirati 
sa živ'olom i radom Kristovim u ovozemnoj egzistenciji. Združujemo se 
s cijelom Crkvom. Time držimo budnom svijest pripadnosti sa svima 
koji su neposredno radili na stavljanju u pokret otajstva spasenja. 

Štovanje Apostola je na prvom mjestu. Njihovo štovanje je pobož- 
nost par excellence. Fali nam doista neka detaljnija karakterologija ili 


9 



tipologija Apostola s pedagoške, a prije sa psihološke strane. Svaki od 
njih kao da ima posebnu ulogu, poseban profil, osobno bogatstvo duha 
i milosti. A štuju se po svoj zemlji. Preko njih nam postaje zorna veza 
Krista s Crkvom. Time se ostvaruje neko kozmičko zajedništvo svih 
vjernika. 

Danas je potrebno govoriti o pobožnosti prema Crkvi kao takvoj, 
Ona je kao zaručnica i pomoćnica Kristova. Od Krista je nerastavljiva. 
Služiti Kristu znači služiti Crkvi. Ljubiti Krista znači ljubiti i Crkvu. 
Možda bi danas ta pobožnost bila prikladan lijek proti disgregacije, 
proti ove pogibeljne centrifugalne struje, proti razbijanja jedinstva na 
idejnom i akcionom polju. Crkva je zajednička duhovna majka svih 
vjernika na zemaljskoj kugli. Nije li to mnogo više nego li su Ujedinje¬ 
ne nacije na političkom području? 

Govorimo, nadalje, i o narodnim svecima: Jeronimu, Taveliću, Ho- 
zani i drugima. Oni su kao »oci domovine«. Eminentni predstavnici 
vjere, Krista i Crkve. Bog ih je odabrao da budu vođe naroda u pro.š- 
losti, uzori i danas. Jeronim bi nam i danas rekao kako moramo ispo¬ 
vijedati autentičnu vjeru i odanost Crkvi. Tavelič bi nas ukorio s indi- 
ferentizma u ispovijedanju svoje vjere. Hozana bi rekla da ruža cvate 
i među trnjem. Štovanje ovih svetaca povezuje nas s prošlošću, a moćno 
nas spaja i u sadašnjosti. Oni su pozvani da budu garanti duhovnog 
jedinstva i u budućnosti. 


4. Ispravljati zastranjenja, ali ne dokidali i/oi'aii;c svetaca! 

Oni koji dokidaju kult svetaca jer se u nj uvuku zloupotrebe, 
slični su onima kuji bi dukinuli liječničku službu jer među Iječnicima 
ima zloupotreba. Naša je dužnost da ispravimo što je krivo, pročistimo 
što je nečisto, i to najprije u nama samima. Štovanje svetaca je ukori¬ 
jenjeno u duši vjernika, u Crkvi. Ono je korisno, spasonosno, potrebno. 
Štovanje se Boga na neki način po prirodi rascvjelava u štovanje sve¬ 
taca. Sto je pretjerano treba stavljati u okvire pravilnosti, ukusa i zako¬ 
nitosti. 

Sveci spadaju na onaj »universum spirituale«, pa se moraju sma¬ 
trati iznad svih vremena i svih civilizacija. I ova naša tehnička civili¬ 
zacija potrebuje duše i duhovnosti. Materijaliziranim ljudima potrebne 
su više vrednote. Alijcniranim od sebe, od čovještva i duhovnosti po¬ 
trebno je stjecati ljudske i božanske vrednote. Zaključimo da upravo 
ovo naše vrijeme mora biti protkano svetačkim likovima, produhov¬ 
ljeno njihovom inter\'encijom, oživljeno njihovim duhom. 

Mi se danas ponosimo da je kalendar očišćen od štovanja svetaca 
koji nisu imali »ispravne povjesne dokumente«. Dobro. Ali neki idu 
dalje, i preko dopuštenih granica. U prvom redu spominjem one koji 
čak velike svece napadaju, i, s nedovoljno dokaznog materijala, kako 
oni vele, nastoje ih demitizirati. Tako npr. kritičari okrivljuju sv. Karla 
da je on kriv što su neki biskupi radi pasivnog mimetizma izgubili svo¬ 
ju stvaralačku inventivnost (MINISTERO PASTORALE. 1973, str. 304). 
Zašto je on kriv? Jer su ga prikazivali kao kormilara tridentskog sa- 

bora, idealnim biskupom tridentske obnove, a, piše taj kritičar, ne 
smiju se sveci odviše hvaliti. 

Uza sve to Crkva ne prestaje i danas poticati vjernike i svećenike 
da štuju svece. U tome usvaja poticaje prošlih sabora i to štovanje 
»rursus proponit« (LG 51). a glavni element štovanja neka ne bude 
mnoštvo kultualnih čina, nego neka se u svecima gleda i »conversatione 
exemplum et communione consortium, et intercessione subsidium« (ist. 
mj). 

U drugom dokumentu Crkva je prešla u detalje. Poziva nas da u 
bogo.štot'lju ne gledamo svoje prohtjeve, nego da više gledamo pobož- 
nost cijele zajednice (RED MISE od 3. IV 69, br. 278). Nismo mi u 
službi vjernika da računamo ponajprije na svoje sposobnosti, sklonosti 
i prohtjeve, nego na potrebe zajednice i na doraslost većine (br. 313; 
316). Poziva nas neka od crkava ne činimo neukusne ateliere gomila¬ 
njem slika, ali niti kinodvorane, drugim riječima: »Prema pradavnoj 
crkvenoj predaji s pravom se u svetim zgradama izlažu slike Našega 
Gospodina, blažene Djevice Marije i svetaca« (br. 278), ali neka se s 
tim slikama učini pravilan raspored; neka ne odvraćaju pažnju vjer¬ 
nika od obreda, i neka ne bude više od jedne slike jednog te istog 
sveca. Niti su na pravom putu oni koji ispunjaju crkvu mnoštvom, po¬ 
gotovo umjetnički neispravnih slika, niti oni koji ekstravagantnošću 
slika odvraćaju vjernike od obreda, niti oni koji uopće u crkvama ne 
dopuštaju da bude slika i tako puštaju da se vjernici liše onoga na 
što imaju pravo, i što bi im bilo korisno pa i po jednostavnim pravilima 
vizuelne odgojne nielodc. 


Zaključne misli 

Važno je da svecima prilazimo integralno. Ne zaboraviti da su i 
oni bili ljudi, ali ne misliti da su postali ono što su poglavito svojim 
naravnim, urođenim snagama. Oni su se izdigli iznad sebe, ali Bog je 
više njih učinio svecima nego li su se sami takvim oblikovali. 

Tako, razumije se, ne smijemo izolirati njihovu ulogu posredovanja 
za nas od naše dužnosti da prema njima modeliramo svoj ž.ivot. Ako 
naše molitve zajedno s njihovima kucaju na Božje srce, naš život po 
njihovu uzoru postaje najpozvanijom molitvom koja će djelovati na 
njihovo i na Božje srce. 

Nemojmo se opravdavali da su sveci visoko iznad nas. Kao što 
je sv. Pavao smatrao da nam je on bliži, jer smo svi po naravi slabi 
ljudi, nego li Krist, koji je Bogočovjek, slično možemo reći da svi mi 
imamo u svojoj sredini barem neki uzor u svećeniku, redovniku, svje¬ 
tovnjaku možda umrlom ako ne živom, ali nama poznatom, pa eto nam 
bliskog uzora i pitajmo: Sto bi taj i taj učinio u ovoj mojoj situaciji? 
Kako bi se onaj mrtvi sveti teolog, župnik, kateheta, svjetovnjak pona¬ 
šao u mojoj situaciji? U ovim mojim prilikama? Ako iskreno budemo 
uspoređivali, promatrali, analizirali, nastojali oko provedbe u životu 
svih otkrivenih svetačkih vrednota, štovanje će svetaca primiti svoj 
egzistencijalni oblik. 

Svaki kršćanin ide za tim da Krist postane dušom njegove duše, 
životom njegova života. U podređenom smislu to vrijedi za svece. Preko 
naše osobne metanoje po uzoru svetaca odvija se misterij spasenja u 
svijetu; umnaža se glavnica milosti; množe se zaslužna djela kod Boga; 
izgrađuje se zajednica Kristo\a na zemlji; raste onaj viši čovjek, a 
preobražaje se i čovječanstvo, ono se nekako »kristificira«. Samo dva¬ 
naest svetih apostola, nastavljajući nauku i život Kristov, potreslo je 
temeljima čovječanstva. 

Štovati svece, provoditi njihov primjer u život znači biti više čo¬ 
vjek, više kršćanin, više katolik. 

